**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.06.2022, ora 08:00 – 29.06.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 29.06.2022, ora 07:00**

**RÂURI**

**Debitele au fost, în general, staționare**, exceptând râurile din bazinele: Jiu, Argeş, Ialomița si bazinul mijlociu şi inferior al Oltului, unde au fost în scădere şi cursul inferior al Mureşului unde au fost în creştere prin propagare.

Scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri de niveluri şi debite s-au înregistrat pe unele râuri mici din zonele de deal și munte din centrul şi sud-vestul țării.

Debitele medii zilnice se situează la valori sub mediile multianuale lunare, cu coeficienţi moduli cuprinşi între 30-60%, mai mici (sub 30% din normalele lunare) pe râurile din bazinele hidrografice: Iza, Tur, Lăpuş, Crasna, Barcău, Crișuri, Mureș, Bega, Bistra, Moravița, Caraș, Nera, Cerna, Olt, bazinele superioare ale râurilor Argeș, Vedea, Siret (exceptând cursurile superioare ale Buzăului și Trotușului), cursul superior și inferior al Timișului și pe râurile din Dobrogea.

În interval au fost emise o **AVERTIZARE HIDROLOGICĂ** şi patru **ATENȚIONĂRI HIDROLOGICE** de fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare**, exceptând cursul inferior al Mureșului, unde vor fi în creştere prin propagare.

Sunt posibile, izolat, scurgeri pe versanţi, torenţi, pâraie, viituri rapide cu posibile efecte de inundaţii locale şi creşteri de niveluri şi debite, pe unele râuri mici din zonele de deal și munte, cu o probabilitate mai mare în estul țării datorită precipitaţiilor, sub formă de averse temporare, torențiale prognozate.

**DUNĂRE**

**Debitul la intrarea în țară (secțiunea Baziaș) în intervalul 28.06.2022 – 29.06.2022 a fost staționar, având valoarea de 3000 m3/s**, sub media multianuală a lunii iunie (6400 m3/s).

În aval de Porţile de Fier, debitele au fost în scӑdere.

**Debitul la intrarea în țară (secțiunea Baziaș) va fi în scădere (2800 m3/s).**

În aval de Porțile de Fier, debitele vor fi în scădere.

**2.** **Situaţia meteorologică în intervalul 28.06.2022, ora 09:00 –29.06.2022, ora 06:00**

**Administraţia Naţională de Meteorologie** (A.N.M.) a emis în data de 28.06.2022, la ora 10:30, **Avertizarea Meteorologică nr. 68**, conform căreia:

**MESAJ 1**

**- COD GALBEN:** ,,*Pe parcursul zilei de marți (28 iunie) în Câmpia și Dealurile de Vest va fi caniculă, iar temperaturile maxime vor fi de 35...36 de grade. Indicele temperatură-umezeală (ITU) va depăși pragul critic de 80 de unități, iar disconfortul termic va fi ridicat.”*

**MESAJ 2**

**- COD GALBEN:** ,, *În 29, 30 iunie și 1 iulie valul de căldură se va extinde și se va intensifica în toate regiunile. Temperaturile maxime vor fi cuprinse în general între 33 și 37 de grade. Disconfortul termic va fi ridicat în zonele de câmpie și de podiș, iar indicele temperatură-umezeală (ITU) va depăși pragul critic de 80 de unități.”*

**- COD PORTOCALIU:** ,,*În zilele de miercuri (29 iunie), joi (30 iunie) și vineri (01 iulie), valul de căldură va fi persistent în vestul, nord-vestul și local în centrul teritoriului, iar temperaturile se vor apropia de valorile maxime extreme ale perioadei. Se vor înregistra frecvent valori de 37...38 de grade, iar disconfortul termic va fi accentuat.”*

Această **Avertizare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- către prefecturile județelor: *ARAD, BIHOR, SATU MARE şi TIMIŞ (4 prefecturi) - COD GALBEN (MESAJ 1);*

- către prefecturile județelor: *ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 prefecturi) - COD GALBEN (MESAJ 2);*

- către prefecturile județelor: *ARAD, BIHOR, BISTRIŢA-NĂSĂUD, CLUJ, MARAMUREŞ, MUREŞ, SĂLAJ, SATU MARE şi TIMIŞ (9 prefecturi) - COD PORTOCALIU (MESAJ 2).*

**ÎN ŢARĂ**

Vremea a fost călduroasă în cea mai mare parte a țării, iar pe arii relativ extinse în Banat și Crișana și izolat în Oltenia și Moldova a devenit caniculară. Disconfortul termic a fost în creștere, astfel că indicele temperatură - umezeală (ITU) a depășit pragul critic de 80 de unități în zona de câmpie din vestul și sud-vestul teritoriului. În cea mai mare parte a Olteniei și în vestul Munteniei, instabilitatea atmosferică s-a manifestat în a doua parte a zilei, prin înnorări temporar accentuate, averse, frecvente descărcări electrice și pe arii restrânse vijelii cu rafale de până la 83 km/h (consemnate la stațiile meteorologice Slatina, Craiova și Băilești). Ploile au avut și caracter torențial astfel că în intervale scurte de timp cantitățile de apă au depășit izolat 25...35 l/mp (până la 48 l/mp în județul Mehedinți) și au fost confirmate căderi de grindină (din rețeaua de stații meteo și hidro în județele Vâlcea, Gorj și Dolj). În restul zonelor, cerul a fost variabil, chiar mai mult senin noaptea, iar ploi de scurtă durată, descărcări electrice și intensificări de scurtă durată ale vântului s-au semnalat izolat și în restul Munteniei, Dobrogea, Transilvania, sudul Banatului, Crișana precum și la munte. Temperaturile maxime s-au încadrat între 25 de grade la Sulina și 36 de grade la Arad, Jimbolia, Timișoara și Chișineu-Criș, iar la ora 06 valorile termice se încadrau între 7 grade la Miercurea Ciuc și 25 de grade la Șiria și Cotnari.

***Observaţii:*** *de ieri dimineață de la ora 06 au fost în vigoare 22 mesaje pentru fenomene meteorologice periculoase imediate dintre care:*

*- 2 avertizări cod portocaliu, dintre care 1 emisă de către SRPV Craiova și 1 emisă de către CNPM pentru zone din nord-vestul Olteniei și sudul Banatului;*

*- 20 atenționări cod galben, dintre care 10 emise de către SRPV Craiova, 5 emise de către CNPM pentru Muntenia și 5 emise de către SRPV Timișoara.*

**LA BUCUREŞTI**

Vremea a fost călduroasă. Cerul a fost variabil la senin, cu înnorări în prima parte a zilei când trecător a plouat slab. Vântul a suflat slab și moderat. Temperatura maximă a fost de 30 de grade la stația meteorologică Băneasa și de 31 de grade la Filaret și Afumați, iar la ora 06 se înregistrau 17 grade la Afumați și Băneasa și 18 grade la Filaret.

**3. Prognoza meteorologică în intervalul 29.06.2022, ora 09:00 –30.06.2022, ora 09:00**

**ÎN ŢARĂ**

Valul de căldură se va extinde și se va intensifica în toate regiunile. Va fi caniculă în zonele de câmpie și de podiș, unde și indicele temperatură umezeală (ITU) va atinge și depăși pragul critic de 80 de unități, iar disconfortul termic va fi accentuat îndeosebi în vestul, nord-vestul și local în centrul teritoriului. Temperaturile maxime se vor încadra între 30 și 38 de grade, cu valori mai scăzute pe litoral, unde se vor înregistra în jur de 27 de grade, iar cele minime se vor situa în general între 12 și 22 de grade. Cerul va fi variabil la senin, cu înnorări temporar accentuate după-amiaza și seara în estul țării și la munte, unde pe alocuri vor fi averse și descărcări electrice. Vor fi condiții pentru vijelii și grindină. Vântul va sufla slab și moderat, cu intensificări temporare în sudul Banatului, în Dobrogea și Bărăgan, dar și în timpul ploilor când rafalele vor depăși pe arii restrânse 55...65 km/h.

**LA BUCUREŞTI**

Vremea va deveni caniculară, disconfortul termic va fi în creștere, iar indicele temperatură umezeală (ITU) va atinge pragul critic de 80 de unități. Temperatura maximă va fi de 34...35 de grade, iar cea minimă de 17...20 de grade. Cerul va fi variabil la senin, cu unele înnorări spre seară, însă condițiile pentru averse slabe și descărcări electrice vor fi reduse. Vântul va sufla slab până la moderat.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** revine cu informaţii referitoare la poluarea accidentală cu ape uzate fecaloid-menajere a apei pârâului Pocloş, afluent de stânga al râului Mureş, care s-a produs în data de 21.06.2022, la ora 11:00, în zona municipiului Târgu Mureş, judeţul Mureş. Reprezentanții S.G.A. Mureș s-au deplasat pe teren în vederea identificării sursei de poluare. În urma investigațiilor efectuate, s-a constatat faptul că prin gura de evacuare apă pluvială GP11, aflată în administrarea SC Compania Aquaserv S.A. Tg. Mureș, se evacuau în pârâul Pocloș (mal stâng, vizavi de strada Rodniciei, amonte cca. 5 m de pasarela pietonală) ape uzate neepurate, care vizual și olfactiv aveau caracteristicile apelor uzate fecaloid-menajere. Influența apelor uzate neepurate descărcate în emisar pr. Pocloş s-a constatat pe o distanță de cca. 250-300 m datorită nivelului foarte scăzut al emisarului. Nu s-a înregistrat mortalitate piscicolă. În data de 21.06.2022 s-au prelevat 3 probe de apă.

În urma analizării în laborator a probelor de apă recoltate, se constată următoarele:

- rezultatul probei de apă de suprafață prelevată în aval de gura de evacuare a pluvialului GP11 indică o creștere a concentrației substanțelor organice (CCO-Cr, CBO5), materii în suspensie, nutrienți (NH4, azot total), respectiv o scădere a concentrației de oxigen dizolvat comparativ cu concentrațiile indicatorilor obținute din proba prelevată în amonte de sursa de poluare;

- în apa uzată evacuată prin GP11 se constată valori neconforme specifice apelor menajere, la următorii indicatori: materii în suspensie, substanțe organice (CCO-Cr, CBO5), nutrienți (amoniu, azot total).

***Agenţia pentru Protecţia Mediului Braşov*** şi ***Administrația Națională Apele Române*** revin cu informaţii referitoare la poluarea cu dejecţii lichide a unui canal de desecare cu descărcare în pârâul Vulcăniţa, care a fost semnalată în data de 24.06.2022, la ora 12:15, în zona localităţii Codlea (vizavi de Complex Serenity), judeţul Braşov. Poluarea s-a produs ca urmare a descărcării de dejecţii lichide în canalul de desecare de către un tractor cu vidanjă cu număr galben de înmatriculare “Codlea 1970”. Reprezentanţii S.G.A. Braşov s-au deplasat la faţa locului şi au recoltat probe de apă din pârâul Vulcăniţa şi din canalul de desecare. În urma efectuării analizelor fizico-chimice pe probele de apă recoltate, s-a constatat că valorile determinate în apa pârâului Vulcăniţa pentru ambele secţiuni monitorizate (amonte şi aval canal desecare) indică schimbarea stării de calitate de la bună (II) la proastă (V). Nu s-a înregistrat mortalitate piscicolă. S.G.A. Braşov a solicitat Poliţiei Municipiului Codlea identificarea poluatorului.

**3. Pe Marea Neagră**

***Administrația Bazinală de Apă Dobrogea Litoral*** informează că în data de 28.06.2022 a fost semnalată prezența unui delfin eșuat lângă pasarela din dreptul hotelului Flora din staţiunea Mamaia, județul Constanța. Au fost informaţi, conform protocolului de colaborare, I.N.C.D.M. “Grigore Antipa” şi ONG Mare Nostrum.

***Garda Naţională de Mediu - Comisariatul Judeţean Constanţa*** revine cu informaţii referitoare la poluarea accidentală cu motorină, care s-a produs în data de 23.06.2022, la ora 11:34, în Portul Midia, judeţul Constanţa.

În data de 23.06.2022, în timpul încărcării cu motorină a barjei Dobra în dana 9C (dana de operare Midia Marine Terminal SRL), Port Midia, judeţul Constanţa, s-a produs o poluare accidentală ca urmare a scurgerii unei cantităţi de cca. I00 litri de motorină pe puntea barjei şi în apa acvatoriului între cheu şi barajul de reţinere.

Reprezentanţii Midia Marine Terminal SRL au intervenit operativ prin oprirea încărcării cu produs petrolier, iar ulterior s-a procedat la limitarea poluării de către echipajul barjei prin colectarea produsului de pe punte. Pentru eliminarea poluării s-a aplicat material absorbant (cca. 150 kg absorbant de tip Spill-Sorb). La faţa locului s-a deplasat un reprezentant al Autorităţii Navale Române - Căpitănia Zonală Midia care a analizat cauzele tehnice ale poluării şi a aplicat o sancţiune contravenţională în valoare de 10000 de lei comandantului barjei pentru poluarea apelor naţionale navigabile cu hidrocarburi.

În timpul verificărilor realizate în data de 24.06.2022, împreună cu reprezentanţi ai Administraţiei Bazinale de Apă Dobrogea Litoral, s-au constatat slabe urme de irizaţii cantonate în zona cheului danei 9C.

1. ***ALIMENTĂRI CU APĂ***

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin reducerea debitelor la sursa r. Miletin – ac. Hălceni, corespunzător treptei III de aplicare a restricţiilor.

Judeţul Vaslui

Se mențin prevederile din „Planul de restricții si folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 27.06.2022 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 27.06.2022-28.06.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

DIRECȚIA COMUNICARE